Broj: 711-I-1833-P-181/21-11-8

Zagreb, 15. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Valne Bastijančić Erjavec, zamjenice gradonačelnika Grada Bjelovara do 20. svibnja 2021.g., dužnosnika Branimira Milera, općinskog načelnika Općine Sirač do 20. svibnja 2021.g. i dužnosnika Drage Hodaka, općinskog načelnika Općine Đulovac do 3. lipnja 2021.g. te na temelju osobnog zahtjeva dužnosnice Valne Bastijančić Erjavec,** **zamjenice gradonačelnika Grada Bjelovara do 20. svibnja 2021.g. i dužnosnika Branimira Milera, općinskog načelnika Općine Sirač do 20. svibnja 2021.g. ,** na 145. sjednici, održanoj 15. listopada 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnice Valne Bastijančić Erjavec, zamjenice gradonačelnika Grada Bjelovara do 20. svibnja 2021.g., zbog moguće povrede članka 14. stavka 1. i 2., u vezi s člankom 20. stavkom 3. ZSSI-a, koja proizlazi obavljanja funkcije predsjednice Upravnog vijeća Doma zdravlja Bjelovarsko-bilogorske županije, koja nije proglašena ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnica obavljala navedenu funkciju po položaju, u razdoblju od 12 mjeseci nakon prestanka obnašanja dužnosti.**
2. **Pokreće se postupak za odlučivanje o sukobu interesa protiv dužnosnika Branimira Milera, općinskog načelnika Općine Sirač do 20. svibnja 2021.g., zbog moguće povrede članka 14. stavka 1. i 2., u vezi s člankom 20. stavkom 3. ZSSI-a, koja proizlazi obavljanja funkcije člana Upravnog vijeća Županijske uprave za ceste Bjelovarsko-bilogorske županije, koja nije proglašena ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave,** **niti je dužnosnik obavljao navedenu funkciju po položaju, kao i iz obavljanja funkcije zamjenika predsjednika Nadzornog odbora trgovačkog društva Vodoprivreda Daruvar d.d., oboje u razdoblju od 12 mjeseci nakon prestanka obnašanja dužnosti.**
3. **Pokreće se postupak za odlučivanje o sukobu interesa protiv dužnosnika Drage Hodaka, općinskog načelnika Općine Đulovac do 3. lipnja 2021.g., zbog moguće povrede članka 14. stavka 1., u vezi s člankom 20. stavkom 3. ZSSI-a, koja proizlazi iz obavljanja funkcije predsjednika Nadzornog odbora trgovačkog društva Vodoprivreda Daruvar d.d., u razdoblju od 12 mjeseci nakon prestanka obnašanja dužnosti.**
4. **Pozivaju se dužnosnici Valna Bastijančić Erjavec, Branimir Miler i Drago Hodak da, u roku od 15 dana od dana primitka ove odluke, dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

**Obrazloženje**

Protiv dužnosnika Valne Bastijančić Erjavec, zamjenice gradonačelnika Grada Bjelovara do 20. svibnja 2021.g., Branimira Milera, općinskog načelnika Općine Sirač do 20. svibnja 2021.g. i Drage Hodaka, općinskog načelnika Općine Đulovac do 3. lipnja 2021.g., podnesena je dana 6. kolovoza 2021.g. anonimna prijava, koja je u Povjerenstvu zaprimljena pod brojem: 711-U-4233-P-181/21-01-1 te je povodom iste otvoren predmet broj: P-181/21.

U prijavi se u bitnome navodi da je dužnosnica Valna Bastijančić Erjavec nakon prestanka obnašanja dužnosti zamjenice gradonačelnike Grada Bjelovara imenovana u Upravno vijeće Doma zdravlja Bjelovarsko-bilogorske županije, zatim da je dužnosnik Branimir Miler, nakon prestanka obnašanja dužnosti općinskog načelnika Općine Sirač imenovan u Upravno vijeće Županijske uprave za ceste Bjelovarsko-bilogorske županije te da je dužnosnik Drago Hodak, nakon prestanka obnašanja dužnosti općinskog načelnika Općine Đulovac imenovan u u Nadzorni odbor trgovačkog društva Vodoprivreda Daruvar d.d.

Povjerenstvo je nadalje dana 28. rujna 2021. g. zaprimilo zahtjev za davanjem mišljenja podnesen od strane dužnosnice Valne Bastijančić Erjavec, zamjenice gradonačelnika Grada Bjelovara do 20. svibnja 2021.g.. U knjigama ulazne pošte zahtjev je zaprimljen pod poslovnim brojem: 711-U-4858-M-121/21-01-1 te je povodom istog otvoren predmet broj M-121/21.

Dužnosnica u zahtjevu u bitnome navodi da je nakon prestanka obnašanja dužnosti zamjenice gradonačelnika Grada Bjelovara, dana 12. srpnja 2021.g., imenovana predsjednicom Upravnog vijeća Doma zdravlja Bjelovarsko-bilogorske županije koje je prvu sjednicu održalo u kolovozu 2021.g., a prvu naknadu primila je 23. rujna 2021.g. Dužnosnica nadalje navodi da je osnivač navedene ustanove Bjelovarsko-bilogorska županija te da Grad Bjelovar nema nikakva osnivačka prava niti sufinancira rad Doma zdravlja. U zahtjevu se dodatno pojašnjava da za vrijeme mandata zamjenice gradonačelnika Grada Bjelovara dužnosnica nije imala nikakav doticaj s Domom zdravlja Bjelovarsko-bilogorske županije niti kao član Upravnog vijeća navedene ustanove niti su članovi dužnosničine uže obitelji bili djelatnici navedene ustanove. Dužnosnica od Povjerenstva traži mišljenje je li u sukobu interesa te može li i dalje biti predsjednica Upravnog vijeća Doma Zdravlja Bjelovarsko-bilogorske županije.

S obzirom da se zaprimljeni zahtjev za davanjem mišljenja odnosi na situaciju koja je već realizirana, navedeni zahtjev sadržajno ne predstavlja zahtjev za davanjem mišljenja koje Povjerenstvo daje za buduće situacije, već predstavlja zahtjev dužnosnice za pokretanje postupka iz nadležnosti Povjerenstva iz članka 39. stavka 2. ZSSI-a.

S obzirom na istu činjeničnu i pravnu osnovu zaprimljene prijave i zahtjeva za davanjem mišljenja, Povjerenstvo je Zaključkom broj: 711-U-1690-M-121/21-02-8 od 14. listopada 2021.g. spojilo navedene predmete u jedan postupak koji se vodi pod brojem P-181/21.

Povjerenstvo je nadalje dana 20. rujna 2021.g. pod poslovnim brojem: 711-U-4759-M-115/21-01-5 zaprimilo zahtjev za davanjem mšljenja podnesen od strane dužnosnika Branimira Milera, općinskog načelnika Općine Sirač do 20. svibnja 2021.g., povodom kojeg je otvoren predmet broj M-115/21. U podnesenom zahtjevu dužnosnik od Povjerenstva traži mišljenje može li biti član Nadzornog odbora trgovačkog društva Darkom d.o.o., zatim član Nadzornog odbora trgovačkog društva Vodoprivreda Daruvar d.d te član Upravnog vijeća Županijske uprave za ceste Bjelovarsko-bilogorske županije kao predstavnik Bjelovarsko-bilogorske županije.

S obzirom da se dio navedenog zahtjeva za davanjem mišljenja odnosi na već realizirane situacije, zahtjev u tom dijelu sadržajno ne predstavlja zahtjev za davanjem mišljenja, već zahtjev za pokretanje postupka iz članka 39. stavka 2. ZSSI-a te će Povjerenstvo o istom odlučivati u predmetnom postupku. U preostalom dijelu zahtjeva koji se odnosi na buduće situacije, Povjerenstvo će dužnosniku dati mišljenje u predmetu M-115/21.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 2. propisano je da Povjerenstvo obvezno pokreće postupak iz svoje nadležnosti na osobni zahtjev dužnosnika.

Člankom 3. stavkom 1. podstavkom 39. ZSSI-a propisano je da se općinski načelnici i njihovi zamjenici smatraju dužnosnicima u smislu navedenog Zakona. Uvidom u Registar dužnosnika utvrđeno je da je Valna Bastijančić Erjavec obnašala dužnost zamjenice gradonačelnika Grada Bjelovara do 20. svibnja 2021.g., Branimir Miler obnašao je dužnost općinskog načelnika Općine Sirač do 20. svibnja 2021.g., a Drago Hodak obnašao je dužnost općinskog načelnika Općine Đulovac do 3. lipnja 2021.g. Valna Bastijančić Erjavec, Branimir Miler i Drago Hodak su stoga, povodom obnašanja navedenih dužnosti, obvezni postupati sukladno odredbama ZSSI-a.

Uvidom u podatke sudskog registra Trgovačkog suda u Bjelovaru utvrđeno je da je pod MBS: 010052497 upisana ustanova Dom zdravlja Bjelovarsko-bilogorske županije, OIB: 01773191483. Kao jedini osnivač navedene ustanove upisana je Bjelovarsko-bilogorska županija.

U sudskom registru istog Trgovačkog suda, pod matičnim brojem subjekta: 010035584 upisana je ustanova Županijska uprava za ceste Bjelovarsko-bilogorske županije, OIB: 21876944804. Bjelovarsko-bilogorska županija upisana je kao jedini osnivač navedene ustanove.

Nadalje, u sudskom registru istog Trgovačkog suda, pod matičnim brojem subjekta: 010029056 upisano je trgovačko društvo Vodoprivreda Daruvar d.d., OIB: 87991068807. Dužnosnik Branimir Miler upisan je od 31. kolovoza 2021.g. kao zamjenik predsjednika Nadzornog odbora, a dužnosnik Drago Hodak kao član Nadzornog odbora navedenog trgovačkog društva, imenovan s danom 23. lipnja 2021.g.

Na zahtjev Povjerenstva, Dom zdravlja Bjelovarsko-bilogorske županije dostavio je očitovanje od 16. rujna 2021.g. u kojem se navodi da je dužnosnica Valna Bastijančić Erjavec imenovana u Upravno vijeće navedenog Doma zdravlja s danom 12. srpnja 2021.g. te će za obavljanje navedene funkcije primati mjesečnu naknadu u iznosu od 900,00 kn, počevši od kolovoza 2021.g. kada je održana prva sjednica Upravnog vijeća u novom sazivu. U očitovanju se još navodi da dužnosnica prije navedenog datuma nije obavljala nikakvu funkciju u navedenoj ustanovi.

U privitku očitovanja dostavljeno je Rješenje o imenovanju članova Upravnog vijeća Doma zdravlja Bjelovarsko-bilogorske županije KLASA: 080-01/21-01/20, URBROJ: 2103-09-21-01 od 12. srpnja 2021.g. kojim je dužnosnica Valna Bastijančić Erjavec imenovana predsjednicom Upravnog vijeća navedene ustanove kao predstavnica osnivača.

Dom zdravlja Bjelovarsko-bilogorske županije je nadalje, dana 23. rujna 2021.g., dostavio dodatno očitovanje u kojem se navodi da je dužnosnica Valna Bastijančić Erjavec razriješena dužnosti predsjednice Upravnog vijeća navedene ustanove te je u privitku dostavljeno rješenje o razrješenju KLASA: 080-01/21-01/20, URBROJ: 2103-09-21-06 od 23. rujna 2021.g.

Nadalje, na zahtjev Povjerenstva očitovanje je dostavila i Županijska uprava za ceste Bjelovarsko-bilogorske županije KLASA: 345-09-21-08/198, URBROJ:345-05-01-1-21/694 od 23. rujna 2021.g. u kojem se navodi da je dužnosnik Branimir Miler bio član Upravnog vijeća navedene ustanove sukladno Rješenju o imenovanju KLASA: 080-01/2-01/22, URBROJ: 2103-09-21-01 od 8. srpnja 2021.g. te je rješenjem KLASA:080-01/21-01/22, URBROJ: 2103-09-21-07 od 23. rujna 2021.g. razriješen navedene dužnosti. Naknada za obavljanje navedene funkcije iznosi 1.500,00 kn mjesečno, a dužnosniku je do sada uplaćena nakanda u iznosu od 1161,29 kn neto, odnosno1733,87 kn bruto.

Povjerenstvo je također od Bjelovarsko-bilogorske županije i Grada Bjelovara zatražilo očitovanje jesu li ustanove Dom zdravlja Bjelovarsko-bilogorske županije i Županijska uprava za ceste Bjelovarsko-bilogorske županije proglašene ustanovama od posebnog interesa za navedene jedinice lokalne, odnosno područne (regionalne) samouprave.

Bjelovarsko-bilogorska županija dostavila je očitovanje KLASA: 021-05/21-01/5, URBROJ: 2103/1-03-21-2 od 14. rujna 2021.g. u kojem se navodi da Županijska skupština Bjelovarsko-bilogorske županije nije donijela odluku kojom bi ustanove Županijska uprava za ceste Bjelovarsko-bilogorske županije i Dom zdravlja Bjelovarsko-bilogorske županije bile proglašene ustanovama od posebnog ineteresa za navedenu jedinicu regionalne samouprave.

Grad Bjelovar je u svom očitovanju KLASA: 022-01/21-01/01, URBROJ: 2103/01-01-21-2 od 20. rujna 2021.g. naveo da Gradsko vijeće Grada Bjelovara nije donijelo odluku kojom bi se utvrdile pravne osobe od posebnog interesa za Grad Bjelovar.

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

 Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

 Stavkom 3. članka 20. propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a stavak 4. istog članka propisuje da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnike proizale iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo obrazlaže da je člankom 20. stavkom 3. ZSSI-a propisana duljina trajanja zabrane iz članka 14. ZSSI-a te dužnosnici, sukladno navedenoj odredbi Zakona, ne mogu biti članovi upravnih i nadzornih tijela trgovačkih društava, kao ni upravnih vijeća ustanova koje nisu proglašene ustanovama od posebnog državnog interesa ili od posebnog interesa za jedinicu loklane, odnosno područne (regionalne) samouprave i u kojima dužnosnici nisu članovi upravnog vijeća po položaju, kako za vrijeme obnašanja dužnosti, tako ni u razdoblju od dvanaest mjeseci nakon prestanka obnašanja dužnosti.

S obzirom da iz prikupljene dokumentacije proizlazi da je dužnosnica Valna Bastijančić Erjavec u razdoblju od dvanaest mjeseci nakon prestanka obnašanja dužnosti zamjenice gradonačelnika Grada Bjelovara, i to od 12. srpnja do 23. rujna 2021.g., obavljala funkciju predsjednice Upravnog vijeća Doma zdravlja Bjelovarsko-bilogorske županije koja nije proglašena od posebnog državnog interesa niti od posebnog interesa za jedinicu lokalne i/ili područne (regionalne) samouprave na čijem se području nalazi niti je dužnosnica navedenu funkciju obnašala po pložaju, Povjerenstvo je steklo saznanja o mogućoj povredi članka 14. stavka 1. i 2., u vezi s člankom 20. stavkom 3. ZSSI-a, te je donijelo odluku kao u točki I. izreke ove Odluke.

Iz prikupljene dokumentacije nadalje je utvrđeno da je dužnosnik Branimir Miler nakon prestanka obnašanja dužnosti općinskog načelnika Općine Sirač, i to u razdoblju od 8. srpnja do 23. rujna 2021.g. obavljao funkciju člana Upravnog vijeća Županijske uprave za ceste Bjelovarsko-bilogorske županije koja nije proglašena od posebnog državnog interesa niti od posebnog interesa za jedinicu lokalne i/ili područne (regionalne) samouprave na čijem se području nalazi, niti je dužnosnik navedenu funkciju obavljao po položaju, što upućuje na moguću povredu članka 14. stavka 1. i 2., u vezi s člankom 20. stavkom 3. ZSSI-a. Dužnosnik Branimir Miler je nadalje od 31. kolovoza 2021.g. u sudskom registru nadležnog trgovačkog suda upisan kao zamjenik predsjednika Nadzornog odbora trgovačkog društva Vodoprivreda Daruvar d.d. što također upućuje na moguću povredu članka 14. stavka 1., u vezi s člankom 20. stavkom 3. ZSSI-a te je Povjerenstvo stoga donijelo odluku kao u točki II. izreke ove Odluke.

Nadalje, iz podataka upisanih u sudski registar Trgovačkog suda u Bjelovaru utvrđeno je da je dužnosnik Drago Hodak u razdoblju od dvanaest mjeseci nakon prestanka obnašanja dužnosti općinskog načelnika Općine Đulovac, odnosno dana 23. lipnja 2021.g. imenovan za člana Nadzornog odbora trgovačkog društva Vodoprivreda Daruvar d.d., što upućuje na moguću povredu članka 14. stavka 1. vezi s člankom 20. stavkom 3. ZSSI-a te je Povjerenstvo odlučilo kao u točki III. izreke ove Odluke.

 Sukladno odredbi članka 39. stavka 3. ZSSI-a, pozivaju se dužnosnici Valna Bastijančić Erjavec, Branimir Miler i Drago Hodak da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

 Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Valna Bastijančić Erjavec, osobna dostavom
2. Dužnosnik Branimir Miler, osobna dostava
3. Dužnosnik Drago Hodak, osobna dostava
4. Objava na internetskoj stranici Povjerenstva
5. Pismohrana